籠鷹詞
作者：張耒
朝代：宋

paragraphs: 八月穫黍霜野空，蒼鷹羽齊初出籠。
劍翎鈎爪目如電，利吻新淬龍泉鋒。
少年臂爾平郊去，草動人呼躍寒兔。
竦身下擊霹靂忙，毛逐奔風血濡距。
爾能搏兔不能食，未飽中腸行復擊。
主人厭兔爾尚饑，一生不快爲人役。
蒿間黄雀鳴啾啾，饑啄野粟心無求。
賦形雖小技能薄，不受羈縻得自由。